Dan l-aħħar fettilli ndur id-dinja permezz tal-internet u sibt madwar 28 post ieħor jisimhom Malta. Jista' jkun li hawn aktar, però Malta bħala gżira sibt li hawn waħda biss: dik li tinsab f'nofs il-Baħar Mediterran. Komplejt ir-riċerka tiegħi b'kurżità u sibt l-istorja ta' kull post bl-isem 'Malta'. Ħafna minn dawn il-postijiet huma rħula jew komunitajiet minn bliet żgħar. Il-biċċa l-kbira tagħhom insibuhom lejn il-kontinent Amerikan. Fl-Istati Uniti biss jeżistu 11-il lokalità bl-isem Malta. Hemm wieħed f'Texas, ieħor f'South Carolina, Pennsylvania, Ohio, New York, Montana, Iowa, Illinois, Idaho, Colorado u Alabama. Jekk niżlu lejn l-Amerika ta' Isfel insibu tnejn oħra bl-istess isem: wieħed fil-Brażil fir-reġjun ta' Paraiba u ieħor fil-Colombia fir-reġjun ta' Boyaca. Immorru lejn l-Ewropa Fl-Ewropa nsibu 12-il post ieħor bl-isem Malta, fosthom pajjiżna. Fil-Portugall biss insibu tliet irħula li jġibu dan l-isem. Jeżisti wieħed f'Porto; ieħor fi Guarda u ieħor fi Braganca f'Zeeland, li tagħmel parti mill-gżejjer u provinċja tal-Olanda; insibu wkoll lokalità żgħira ħdejn xmara bl-isem ta' Malta. Jekk nersqu lejn il-Lvant insibu l-Latvja fejn f'Rezeknes, li huwa wieħed mill-31 reġjun li għandha l-Latvja, u fost il-442 belt ta' dan ir-reġjun insibu l-belt ta' Malta. Nibqgħu fl-Ewropa fejn insibu sitt postijiet oħra li kważi jmissu ma' xulxin u li kull wieħed minnhom għandu belt li jisimha Malta. Nibdew bit-Turkija. It-Turkija għandha reġjun jismu Sanliurfa li hu viċin is-Sirja. Mill-mijiet ta' rħula li għandu dan ir-reġjun insibu wieħed bl-isem Malta. Naqsmu l-kanal tal-Baħar Marmara u mmorru l-Greċja, ftit 'il bogħod minn pajjiżna. Hawn, fir-reġjun ta' Messinia, ukoll insibu daqsxejn ta' raħal żgħir maqtugħ minn kullimkien qalb il-ħdura tal-muntanji li jismu bħal pajjiżna. Ftit mili 'l fuq mill-Greċja nsibu l-Montenegro. F'dan il-pajjiż hemm raħal żgħir żgħir qalb il-muntanji, ukoll bl-isem ta' Malta. Naqsmu l-fruntiera u mmorru l-Kroazja; pajjiż mimli storja u veduti sbieħ tal-muntanj u xmajjar Fi triq ewlenija li tagħti bejn Donji Lapac u Dobresole, fir-reġjun ta' Sisacko Moslavacke, insibu daqsxejn ta' subborg jismu Malta. Xi ħaġa li laqtitni kienet li, taħt waħda mit-tabelli li tindika l-isem tal-post, (f'dan il-każ l-isem Malta) kien hemm miktub li dan il-post jista' jkun ibbumbardjat bil-bombi u tista' tiġi attakkat mill-ħallelin. Fir-Repubblika ta' Srpska, li tagħmel parti mill-Bosnija-Ħerzegovina, insibu r-reġjun ta' Zabukvica, li jinsab fil-Lvant ta' Sarajevo. Dan ir-reġjun għandu raħal bl-isem ta' Malta. Naqsmu s-Serbja u mmorru r-Rumanija. Ir-Rumanija għandha 42 reġjun u wieħed minnhom jismu Valcea. Wieħed mid-973 raħal li hemm f'Valcea huwa Malta. Il-Lvant Imbiegħed Il-Federazzjoni tar-Russja għandha 215,938 belt imqassmin fi 88 reġjun. Minn dawn insibu żewġ reġjuni, Irkutsk u Buryat, li mhumiex 'il bogħod minn xulxin u li jinsabu viċin il-Mongolja, li għandhom belt kull wieħed bl-isem Malta. U fl-aħħar nett immorru l-Filippini. Fost il-138 reġjun li hemm fil-Filippini nsibu r-reġjun ta' Betaan. Betaan għandu 224 belt u sibt li hemm ukoll waħda mill-ibliet jisimha Malta. Minħabba li dawn huma ġeneralment irħula żgħar, diffiċili li wieħed isibhom fuq il-mappa. Però, jekk wieħed ifttex sew bl-internet u jfittex fuq is-siti ta' Google Earth isib id-dettalji kollha fuq kull raħal. Jien rajt li l-biċċa l-kbira ta' dawn l-irħula li jisimhom Malta huma biss ftit djar flimkien mibnija qalb il-muntanji. Malta ta' New York Wara l-gżira tagħna, l-iktar pajjiż magħruf bl-isem Malta nsibuh fi New York. Dan ir-raħal jinsab f'Saratoga County, f'salib it-toroq bejn Dunning Street u Town of Stillwater. Skont l-aħħar ċensiment li sar ftit snin ilu għandu popolazzjoni ta' madwar 14,000 ruħ. X'aktarx li l-isem Malta ġie mill-kelma Malt-brewery għax jista' jkun li f'dan il-lokal kienet tinħadem il-birra. Semmejt dan ir-raħal għax mhux l-ewwel darba li lil Malta tagħna jitfixkluha ma' ta' New York.